b'\n_START_ARTICLE_\nKodama\n_START_SECTION_\nProdukcija i snimanje\n_START_PARAGRAPH_\nPrema Neigeovim rije\xc4\x8dima, sastav je proveo "mnogo mjeseci" u studiju snimaju\xc4\x87i album, od sije\xc4\x8dnja do travnja 2016. Prvo su bili snimljeni bubnjevi u vlastitom prostoru sastava za probe, i to na staru kazetu, "koriste\xc4\x87i se samo prirodnim odjekom tamo\xc5\xa1nje velike sobe u potkrovlju kako bi se stvorio dojam stvarnog, \xc5\xa1irokog prostora". Nakon snimanja albuma, sastav je oti\xc5\xa1ao u studio Drudenhaus Studio kako bi snimio ostatak albuma. Neige se koristio samo Fender Jazzmaster gitarom uz \xc5\xa1iroku lepezu pedala za efekte, namjerno poku\xc5\xa1avaju\xc4\x87i stvoriti prirodniji koncertni zvuk sastava u studiju._NEWLINE_Dana 15. sije\xc4\x8dnja 2016., Neige je na slu\xc5\xbebenoj Facebook stranici sastava kao status napisao "New album. Recording started." ("Novi album. Snimanje je zapo\xc4\x8delo."), komentiraju\xc4\x87i kako \xc4\x87e album biti "definitivno mra\xc4\x8dniji." Dana 3. o\xc5\xbeujka, snimanje gitara bilo je zavr\xc5\xa1eno. Dana 16. svibnja, Neige je izjavio da je album u procesu masteringa. Dana 26. srpnja sastav je slu\xc5\xbebeno objavio naziv i naslovnicu albuma, zajedno uz popis pjesama i datum objave.\n_START_SECTION_\nGlazbeni stil i skladanje\n_START_PARAGRAPH_\nPrema Winterhalterovim rije\xc4\x8dima, "sve se na kraju svelo na trogodi\xc5\xa1nji proces skladanja, uz tri mjeseca snimanja i miksanja" te je Neige zapo\xc4\x8deo skladati gotovo odmah nakon \xc5\xa1to je zavr\xc5\xa1ilo snimanje albuma Shelter na Islandu. "Untouched" je bila prva pjesma skladana za album, nakon koje je nastala naslovna pjesma "Kodama". Neige je komentirao da su "te dvije pjesme (pogotovo "Kodama") na neki na\xc4\x8din oblikovale zvuk cijelog albuma. Preko njih sam mogao predvidjeti oblik i identitet albuma te daljnji smjer kojim sam \xc5\xbeelio nastaviti za ostatak albuma"._NEWLINE_Neige je izjavio da je na album u velikoj mjeri utjecala japanska kultura i film Hajaoa Mijazakija pod imenom Princeza Mononoke; pogotovo ga je inspirirala San, protagonistica filma, u kojoj je prepoznao dio sebe. Preuzimaju\xc4\x87i ideju iz filma, Kodama se u velikoj mjeri bazira na borbi izme\xc4\x91u \'ljudskog\' i \'prirodnog\' svijeta. Raspravljaju\xc4\x87i o japanskom utjecaju na albumu, Neige je izjavio da je do njega do\xc5\xa1lo radi njegove vlastite odu\xc5\xa1evljenosti japanskom kulturom, uglavnom zato jer "Japan \xc4\x8dini vrlo tehnolo\xc5\xa1ki napredno dru\xc5\xa1tvo koje je uvijek ispred svojeg vremena, prepuno ludih stvari, naprava i tako dalje, ali su ljudi tamo ipak i dalje privr\xc5\xbeeni tradiciji, prirodi i duhovnosti". Kao velik utjecaj na smjer glazbenog stila na albumu tako\xc4\x91er je naveo i dvije turneje po Japanu, tijekom koje je grupa nastupala unutar budisti\xc4\x8dkih hramova._NEWLINE_Album tako\xc4\x91er prikazuje povratak Alcestovom ranijem blackgaze stilu. Neige je izjavio da su "se \xc5\xbeeljeli vratiti ne\xc4\x8demu malo sna\xc5\xbenijem, osje\xc4\x87aju\xc4\x87i prirodnu potrebu za takvim postupkom jer se nakon tako blagog albuma po\xc5\xbeeli\xc5\xa1 vratiti ne\xc4\x8demu ja\xc4\x8dem". "U pogledu gitare, \xc5\xbeelio sam ponovno uvesti kola\xc5\xbe rifova i kontraste u na\xc5\xa1 zvuk te sam istra\xc5\xbeivao mogu\xc4\x87nosti gitare koliko sam god to bio u stanju. U pogledu vokala, smatrao sam da bi nekim pjesmama mogli koristiti suprotstavljeni na\xc4\x8dini izra\xc5\xbeavanja. Odlu\xc4\x8dio sam da se ne\xc4\x87u ograni\xc4\x8davati te sam i\xc5\xa1ao od grubih vriskova do vrlo prozra\xc4\x8dnih i eteri\xc4\x8dnih vokalnih dionica". Kao dodatne utjecaje za smjer ovog albuma naveo je i Grimesov album Visions, Toolova posljednja dva albuma, Dinosaur Jr., The Smashing Pumpkins, Coctaeau Twins, Explosions in the Sky, The Cure i Sonic Youth._NEWLINE_Album je namjerno bio strukturiran na sli\xc4\x8dan na\xc4\x8din kao i prethodni albumi \xc3\x89cailles de lune i Souvenirs d\'un autre monde. Svi navedeni albumi traju tek ne\xc5\xa1to vi\xc5\xa1e od \xc4\x8detrdeset minuta te se sastoje od pet duga\xc4\x8dkih pjesama i jedne "istaknute pjesme na kraju koja je puno eksperimentalnija u usporedbi s ostatkom glazbe"; Neige je tako\xc4\x91er komentirao: "Svi\xc4\x91a mi se ova formula i smatram kako je bila veliki dio na\xc5\xa1eg identiteta na [...] prvim albumima. \xc5\xbdeljeli smo tome odati po\xc4\x8dast, pogotovo kad je u pitanju struktura koju smatram idealnom kada je u pitanju moje skladanje glazbe. Dosta je mojih najdra\xc5\xbeih albuma tako\xc4\x91er kratkog trajanja pa je to tako bio prirodni odabir za Kodamu." Winterhalter je izjavio da, u usporedbi s prethodnim albumima, sastav je \xc5\xbeelio "u\xc4\x8diniti vi\xc5\xa1e s manjim. [...] Ovog smo se puta vi\xc5\xa1e usredoto\xc4\x8dili na udaraljke i energijsko svojstvo Alcestove glazbe koje ponegdje odi\xc5\xa1e zemljanim, plemenskim osje\xc4\x87ajem". Tako\xc4\x91er je objasnio da se struktura pjesama \xc4\x8desto mijenjala tijekom procesa skladanja sve dok sastav nije u potpunosti bio zadovoljan njima. "Ako odre\xc4\x91ene stvari vezane uz pjesme nisu odgovarale na\xc5\xa1im izvornim konceptima/uputama, mijenjali smo ih dok nisu odgovarale ili smo ih \xc4\x8dak u potpunosti izostavljali, kao \xc5\xa1to je bio slu\xc4\x8daj s nekim cjelokupnim pjesmama (\xc4\x8dak i nakon snimanja nekih od njih)".\n_START_SECTION_\nPromocija i turneje\n_START_PARAGRAPH_\nAlcest je krajem 2016. godine, kako bi podr\xc5\xbeao Kodamu, oti\xc5\xa1ao na europsku turneju sa post-rock sastavom Mono. Prvi singl s albuma, "Oiseaux de proie", bio je objavljen 4. kolovoza 2016. uz intervju sa Neigeom. Sastav je 30. kolovoza 2016. objavio drugu pjesmu s albuma, "Je suis d\'ailleurs".\n_START_SECTION_\nRecenzije\n_START_PARAGRAPH_\nKodama je dobila uglavnom pozitivne kritike. Metal Hammer opisao je album "veli\xc4\x8danstvenim", izjavljuju\xc4\x87i da "sve radi savr\xc5\xa1eno kako bi stvorilo \xc5\xa1iroki kola\xc5\xbe bla\xc5\xbeenstva i o\xc4\x8daja \xe2\x80\x93 od eteri\xc4\x8dne, gotovo radosne aure [pjesme] "Eclosion" do sumornosti [pjesme] "Je Suis D\xe2\x80\x99Ailleurs". Nikad brzaju\xc4\x87i, ali uvijek rastu\xc4\x87i, Kodama je slo\xc5\xbeena tapiserija". Album je bio objavljen i na Bandcampu koji ga je opisao kao "najvi\xc5\xa1e zadovoljavaju\xc4\x87im Alcestovim albumom u gotovo jednom desetlje\xc4\x87u". Michael Nelson iz Stereoguma je opisao album "vrlo blizu besprijekornog, mo\xc5\xbeda bi \xc4\x8dak mogao biti i neka vrsta platonskog ideala. [...] Sadr\xc5\xbei bujne, klimakti\xc4\x8dne kvalitete Sheltera, ali i zemljotresnu hitnost i uznemiruju\xc4\x87e sjene Souvenirsa i Le Secreta. Taj je album putovanje, ali ni u kojem trenutku se put ne \xc4\x8dini izmaraju\xc4\x87im: Pejza\xc5\xbe se konstantno mijenja te je sasvim privla\xc4\x8dan i beskrajno \xc4\x8dudesan. Sadr\xc5\xbei \xe2\x80\x9ckontraste i dinamiku\xe2\x80\x9d koje je Neige obe\xc4\x87ao te je istovremeno uistinu \xe2\x80\x9cizvanzemaljsko\xe2\x80\x9d. Definitivno je jedan od mojih omiljenih albuma iz 2016. te bi mogao biti i moj omiljeni, to\xc4\x8dka."'